Гьел соназда Мух1амад–Саг1идица г1емераб заман балаан Саг1уди Г1арабистаналдаги. Гьениб гьесул рук1ана инсудасаги к1удиял умумаздасги ирсалъе щварал ракьалги цогидаб маг1ишатги. Гьеб гуребги Саг1уди Г1арабистаналда Мух1амад–Саг1ид Шамил х1алт1улев вук1ана "Рабитату ал–Ислами" ("Исламияб бухьен") абураб Т1олгодунялалъулаб Исламияб Организациялъул нухмалъияб комитеталъул вакиллъунги. Гьеб организациялъул х1алт1улъ аслиял рахъазул цояблъун бук1ана дунялалъул щибаб бак1алда зулмуялда гъоркь ругел бусурманал халкъазе кумек ва квербакъи гьаби.